Nr. ................ / .........................

Referitor dosar: 228/09.01.2024

**DECIZIA ETAPEI DE INCADRARE**

**Nr. SB XX din XX.XX.2024**

Ca urmare a solicitării de emitere a acordului de mediu adresate de **COMUNA GURA RÂULUI** din județul **Sibiu**, comuna **Gura Râului**, str. **Principală**, nr. **566**, înregistrată la **Agenţia pentru Protecţia Mediului Sibiu** cu nr. **228/09.01.2024** și a completărilor ulterioare, în baza Legii nr. 292 din 2018 privind evaluarea impactului anumitor proiecte publice şi private asupra mediului şi a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,

**Agenţia pentru Protecţia Mediului Sibiu decide**, ca urmare a consultărilor desfăşurate în cadrul şedinţei Comisiei de Analiză Tehnică din data de 15.05.2024 și a completărilor ulterioare, că proiectul **“Înființare sistem distribuție gaze naturale în comuna Gura Râului, județul Sibiu”**, propus a fi amplasat în județul **Sibiu**, comuna **Gura Râului**, **intravilan**, **nu se supune evaluării impactului asupra mediului.**

Justificarea prezentei decizii:

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

a) proiectul se încadrează în prevederile Legii 292 din 2018 privind evaluarea impactului anumitor proiecte publice şi private asupra mediului, fiind încadrat în anexa nr. 2, pct. 3, lit. b;

b) punctele de vedere exprimate în scris de membrii reprezentanți în cadrul Comisiei de Analiză Tehnică, cu privire la prezentul proiect;

c) justificarea în raport cu criteriile de selecție pentru stabilirea necesității efectuării evaluării impactului asupra mediului, din anexa nr. 3 a Legii 292/2018:

**1. Caracteristicile proiectului:**

**a) dimensiunea și concepția întregului proiect:** amplasamentul proiectului propus se află în intravilanul comunei Gura Râului, conform certificatului de urbanism eliberat de Primăria Comunei Gura Râului. Situația actuală: străzi în intravilanul localității, domeniu public de interes local, situația propusă: înființare rețea de distribuție gaze naturale (conducte și branșamente).

În prezent, în comună nu există rețea de gaze naturale, încălzirea locuințelor și a obiectivelor de interes local (instituții, școală etc.) se realizează cu combustibil solizi sau butelii cu gaze lichefiate.

Proiectul propune realizarea sistemului de distribuție gaze naturale în comuna Gura Râului, prin racordarea la sistemul național de transport gaze naturale.

Traseul conductei va avea ca punct de pornire SRMP-ul aferent viitoarei conducte de transport gaze naturale Orlat – Gura Râului - Păltiniș și va avea ca punct final ultimii consumatori din localitate. Se precizează că, SRMP-ul și viitoarea conductă de transport gaze naturale nu fac obiectul prezentei documentații. La ieșirea din SRMP, conducta de distribuție va urmări reţeaua stradală pe drumul de exploatare pe cca. 775 m (CF 116824) până la intrarea în localitate (str. Plaiului). La execuția extinderii de conductă se va utiliza ca material tubular țeavă polietilenă PE100SDR11 cu diametre de: Dn63 mm, 90 mm, 110 mm si 160 mm, pe o lungime de aproximativ 26.624 m.

Branșamentele ce se vor proiecta vor avea diametre (funcție de debitul orar solicitat) de Dn32 mm și Dn63 mm. Lungimea acestora este de aproximativ 5.360 m PE100SDR11 și 1.405 m din otel F 1”.

Regimul de presiune: 2-6 bar.

***Conducte și branșamente:***

Conducta și branșamentele de gaze naturale proiectate vor fi executate din PE100SDR11, și se vor poza subteran, la o adâncime de 0,9 m, măsurată de la generatoarea superioară a conductei la cota finită a terenului. Concomitent cu realizarea rețelei de distribuție, se vor realiza și branșamentele care vor asigura legătura între conducta stradală și instalațiile de utilizare ale viitorilor consumatori. La fiecare branșament vor fi prevăzute firide de tip PRM (post reglare-măsurare) cu contoare pentru măsurarea gazelor naturale consumate, precum și transmiterea indexului prin GPRS. După finalizarea lucrărilor, terenurile afectate vor fi refăcute la starea ințială.

Conducte – diametre și lungimi:

|  |  |  |
| --- | --- | --- |
| Diametru conducte gaz | Lungime oțel aerian | Lungime PE subteran |
| Dn | m | m |
| 3”  | 14 |  |
| 2” | 188 |  |
| 160 mm |  | 1.707 |
| 110 mm |  | 1.062 |
| 90 mm |  | 5.648 |
| 63 mm |  | 18.207 |
| TOTAL  | 202 | 26.624 |

Branșamente – diametre și lungimi:

|  |  |  |
| --- | --- | --- |
| Diametru branșamente gaz | Lungime OL aerian | Lungime OL subteran |
| Dn | m | m |
| 2”  |  |  |
| 1” | 1.405 |  |
| 63 |  | 9,00 |
| 32 |  | 5351,50 |
| TOTAL  | 1.405 | 5.360,50 |

***Supratraversări cursuri de apă***

Proiectul prevede 12 supratraversări pe cursurile de apă, respectiv 7 supratraversări ale râului Cibin și 5 supratraversări ale pârâului Valea Lupului.

Supratraversările cursurilor de apă se vor realiza din conductă metalică și respectiv cămașă metalică de protecție cu Dn 160 mm.

Supratraversarea râului Cibin se realizează la o cotă superioară nivelului dat de debitul de 40 mc/s cât reprezintă debitul maxim evacuat prin uvrajele barajului de la Gura Râului.

Supratraversarea pârâului Valea Lupului (Mărăjdia) se realizează la o cotă superioară nivelului dat de debitul cu asigurarea de 5%.

***Traversări căi de comunicație***

Proiectul prevede lucrări de-a lungul drumurilor județene DJ 106J: int.DJ106A-Gura Râului-Orlat (int.DJ106E) și DJ 106M: Gura Râului-Baraj Cibin-Coada Lacului.

De asemenea, se vor realiza subtraversări cu foraje pe o lungime estimată de 131 m, pentru diametre DN 160, DN 110, DN 90, DN 63 cu tuburi de protecție din oțel cu diametrul de 8” și PE cu diametre de 200….355 mm.

Suprafața totală ocupată temporar de proiect este de 19.190 mp.

Terenurile ce urmează a fi ocupate temporar vor fi redate la categoria și starea inițială după încheierea lucrărilor de construire.

Accesul utilajelor la zona de lucrări se va realiza pe drumurile existente. În cazul în care drumurile de acces vor fi deteriorate, acestea se vor reface la starea iniţială, prin grija constructorului.

***Organizarea de șantier*** se va realiza pe amplasamentul proiectului și nu implică lucrări speciale de amenajare. Constructorul va amenaja spații pentru depozitarea de materii prime și materiale de construcții, echipamente și utilaje. Organizarea de șantier nu va fi prevăzută cu spații de cazare. După finalizarea lucrărilor, terenul va fi adus la starea inițială.

Pentru acest proiect s-au emis: aviz de gospodărire a apelor nr. 05 din 18.01.2024 de către Sistemul de Gospodărire a Apelor Sibiu, Administrația Bazinală de Apă Olt, Administrația Națională Apele Române, aviz amplasament rețele nr. 471/01.02.2024 de către SC Apă Canal Sibiu SA, acord nr. 5/16.01.2024 emis de Consiliul Județean Sibiu.

**b) cumularea cu alte proiecte –** traseul conductei va avea ca punct de pornire SRMP-ul aferent viitoarei conducte de transport gaze naturale Orlat – Gura Râului – Păltiniș.

**c) utilizarea resurselor naturale, în special a solului, a terenurilor, a apei și a biodiversității** – impact nesemnificativ, sunt utilizate cantități relativ reduse;

**d) cantitatea și tipurile de deşeuri generate/gestionate**

Categorii de deșeuri estimate a fi generate în etapa de construcție:

- deșeuri municipale și asimilabile, inclusiv fracțiuni colectate separat: 20 01 01, 20 01 02, 20 01 08, 20 03 01;

- deșeuri metalice: 17 04 07;

- deşeuri de lemn: 17 02 01;

- deșeuri din construcții și demolări- pământ și pietre, altele decât cele de la 17 05 03: 17 05 04.

În perioada de operare vor fi generate deșeuri doar în timpul operațiunilor de asigurare a mentenanței obiectivului. Cantitățile de deșeuri generate atât în etapa de construcție cât și în etapa operațională sunt variabile și reduse.

**e) poluarea și alte efecte negative** – emisiile în atmosferă de la utilaje şi mijloacele de transport, precum și disconfortul fonic creat de lucrări, sunt temporare - în perioada de execuţie a lucrării, fără impact semnificativ;

**f) riscurile de accidente majore și/sau dezastre relevante pentru proiect, inclusiv cele cauzate de schimbările climatice:**

Conform celor expuse în memoriul de prezentare: se apreciază că nu există riscuri de accidente majore și/sau dezastre, inclusiv cele cauzate de schimbările climatice.

*Reducerea emisiilor de gaze cu efect de seră sau atenuarea la schimbările climatice*

Stabilirea soluțiilor de proiectare au ținut seama de riscurile naturale, condițiile climatice și fenomenele naturale specifice zonei proiectului propus, fenomenele climatice cu potențial risc asupra rețelei de gaze naturale. Conducta este pozată în subteran, la o adâncime de 0,9 m măsurată de la generatoarea superioară a acesteia. În contextul actual de tranziție către neutralitatea climatică, gazele naturale vor avea o importanță crucială pentru transformarea sistemului energetic actual.

*Adaptarea la schimbările climatice*

Din analiza vulnerabilităților la schimbările climatice realizată la faza de studiu de fezabilitate, a rezultat faptul că proiectul prezintă vulnerabilitate scăzută la efectele actuale și viitoare ale schimbărilor climatice. Au fost considerate soluțiile de fundare adaptate categoriei geotehnice a terenului. Supratraversarea râului Cibin se realizează la o cotă superioară nivelului dat de debitul de 40 mc/s cât reprezintă debitul maxim evacuat prin uvrajele barajului de la Gura Râului. Supratraversarea pârâului Valea Lupului (Mărăjdia) se realizează la o cotă superioară nivelului dat de debitul cu asigurarea de 5%. Prin respectarea măsurilor tehnice și operaționale, proiectul va avea o contribuție ridicată la adaptarea rețelei de gaze naturale la schimbările climatice și tranziția către zero emisii.

**g) riscurile pentru sănătatea umană:** nu este cazul.

**2. Amplasarea proiectelor:**

**a) utilizarea actuală și aprobată a terenurilor:** terenul aferent proiectului este situat în intravilanul comunei Gura Râului, județul Sibiu, conform certificatului de urbanism eliberat de Comuna Gura Râului. Situația actuală: străzi în intravilanul localității, domeniu public de interes local; situația propusă: înființare rețea de distribuție gaze naturale (conducte și branșamente).

**b) bogăția, disponibilitatea, calitatea și capacitatea de** **regenerare relative ale resurselor naturale, inclusiv solul, terenurile, apă și biodiversitatea, din zonă și din subteranul acesteia:** nu este cazul;

**c) capacitatea de absorbţie a mediului natural, acordându-se o atenţie specială următoarelor zone:**

1. **zone umede, zone riverane, guri ale râurilor:** nu este cazul;
2. **zone costiere și mediul marin:** nu este cazul;
3. **zonele montane şi forestiere:** nu este cazul;
4. **arii naturale protejate de interes național, comunitar, internațional:** nu este cazul;
5. **zone clasificate sau protejate conform legislaţiei în vigoare:** situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
6. **zonele în care au existat deja cazuri de nerespectare a standardelor de calitate a mediului:** nu este cazul;
7. **zonele cu o densitate mare a populaţiei:** nu este cazul;
8. **peisaje şi situri importante din punct de vedere istoric, cultural sau arheologic:** nu este cazul.

**3. Tipurile și caracteristicile impactului potenţial**:

**a) importanța și extinderea spațială a impactului:** local, redus în perioada de execuţie;

**b) natura impactului:** impact negativ redus, temporar, reversibil asupra factorilor de mediu pe termen scurt, doar în perioada de execuție a lucrărilor.

**c) natura transfrontalieră a impactului:** nu este cazul;

**d) intensitatea și complexitatea impactului:** se vor lua măsuri de reducere şi limitare a impactului asupra mediului;

**e) probabilitatea impactului:** redus pe perioada de execuţie cât și pe perioada de funcţionare, în condiţiile respectării măsurilor propuse prin proiect;

**f) debutul, durata, frecvența și reversibilitatea preconizate ale impactului:** Impactul asupra mediului va fi în general redus, de mică intensitate și reversibil, ținând seama de specificul proiectului;

**g) cumularea impactului cu impactul altor proiecte existente și/sau aprobate:** nu este cazul;

**h) posibilitatea de reducere efectivă a impactului:** nu este cazul.

**II. Motivele pe baza cărora s-a stabilit necesitatea neefectuării evaluării adecvate sunt următoarele**:

* proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă**:

* pentru realizarea investiției a fost emis avizul de gospodărire a apelor nr. 05 din 18.01.2024 de către Sistemul de Gospodărire a Apelor Sibiu, Administrația Bazinală de Apă Olt, Administrația Națională Apele Române.

**Condiţiile de realizare a proiectului:**

* respectarea legislaţiei în vigoare în domeniul protecţiei mediului;
* investiţia se va realiza cu respectarea memoriului de prezentare;
* respectarea tuturor avizelor/punctelor de vedere, emise de celelalte autorități;
* *la începerea lucrărilor, titularul are obligația de a deține contracte valabile, încheiate cu societăți specializate pentru valorificarea/eliminarea deșeurilor rezultate;*
* materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu;
* la executarea lucrărilor, se vor respecta normele legale în vigoare: sanitare, de prevenire şi stingere a incendiilor şi de protecţia muncii;
* nu se vor evacua nici un fel de deşeuri în alte locuri, decât în spaţiile special amenajate;
* se vor lua măsuri pentru evitarea poluării accidentale a factorilor de mediu pe toată durata execuţiei lucrărilor şi implementării proiectului;
* managementul deşeurilor generate de lucrări va fi în conformitate cu legislaţia specifică de mediu şi va fi în responsabilitatea titularului de proiect cât şi a operatorului care realizează lucrările, se vor avea în vedere următoarele considerente:
* deşeurile generate vor fi colectate selectiv, în vederea predării către societăţi autorizate pe bază de contract;
* deşeurile municipale amestecate generate în perioada lucrărilor de construcţii vor fi stocate temporar în pubele şi eliminate prin depozitare la un depozit conform; deşeurile industriale reciclabile rezultate în perioada lucrărilor de construcţii (metalice feroase şi neferoase, hârtie şi carton, materiale plastice, textile, etc.) vor fi colectate selectiv, stocate temporar pe tipuri, în funcţie de sortimente, în recipiente speciale, în vederea valorificării prin societăţi autorizate specializate;
* în conformitate cu prevederile art. 17, alin. (4), din O.U.G. nr. 92/2021 privind regimul deşeurilor, aprobată prin Legea nr. 17/2023, titularul autorizației de construire/desființare emise de către autoritatea administrației publice locale, centrale sau de către instituțiile abilitate să autorizeze lucrările de construcții cu caracter special are obligația de a avea un plan de gestionare a deșeurilor din activități de construire și/sau desființare, după caz, prin care se instituie sisteme de sortare pentru deșeurile provenite din activități de construcție și desființare, cel puțin pentru lemn, materiale minerale - beton, cărămidă, gresie și ceramică, piatră, metal, sticlă, plastic și ghips pentru reciclarea/reutilizarea lor pe amplasament, în măsura în care este fezabil din punct de vedere economic, nu afectează mediul înconjurător și siguranța în construcții, precum și de a lua măsuri de promovare a demolărilor selective pentru a permite eliminarea și manipularea în condiții de siguranță a substanțelor periculoase pentru a facilita reutilizarea și reciclarea de înaltă calitate prin eliminarea materialelor nevalorificabile;
* în conformitate cu prevederile art. 17, alin. (7), din O.U.G. nr. 92/2021 privind regimul deşeurilor, aprobată prin Legea nr. 17/2023, titularii pe numele cărora au fost emise autorizații de construire și/sau desființare potrivit prevederilor Legii nr. 50/1991 privind autorizarea executării lucrărilor de construcții, republicată, cu modificările și completările ulterioare, au obligația să gestioneze deșeurile din construcții și desființări, astfel încât să atingă un nivel de pregătire pentru reutilizare, reciclare și alte operațiuni de valorificare materială, inclusiv operațiuni de rambleiere care utilizează deșeuri pentru a înlocui alte materiale, de minimum 70% din masa deșeurilor nepericuloase provenite din activități de construcție și desființări, cu excepția materialelor geologice naturale definite la categoria 17 05 04 din anexa la Decizia Comisiei din 18 decembrie 2014 de modificare a Deciziei 2000/532/CE de stabilire a unei liste de deșeuri în temeiul Directivei 2008/98/CE a Parlamentului European și a Consiliului;
* în conformitate cu prevederile art. 49, alin. (9), din O.U.G. nr. 92/2021 privind regimul deşeurilor, aprobată prin Legea nr. 17/2023, titularii pe numele cărora au fost emise autorizații de construire și/sau desființări trebuie să raporteze anual A.P.M., până la 30 aprilie a anului următor celui pentru care se raportează, conformarea cu art. 17 alin. (7);
* organizarea de şantier pentru lucrările prevăzute prin proiect va respecta obligatoriu măsurile specifice pentru reducerea şi/sau eliminarea efectelor generate de acestea asupra sănătăţii umane şi mediului înconjurător; se vor avea în vedere următoarele:
* împrejmuirea corespunzătoare a zonelor de lucru, montarea de avertizoare, etc.;
* organizarea de şantier se va realiza în interiorul amplasamentului, astfel încât impactul generat de aceasta asupra factorilor de mediu locali pe timpul derulării lucrărilor prevăzute prin proiect să fie cât mai redus;
* organizarea de şantier va fi corespunzătoare din punct de vedere al facilităţilor; întreţinerea/repararea utilajelor, instalaţiilor şi mijloacelor de transport etc. se va realiza numai de către societăţi specializate autorizate;
* întreţinerea corespunzătoare a utilajelor/mijloacelor de transport utilizate în lucrările de construcţii în vederea evitării scurgerilor de combustibili şi uleiuri uzate pe sol/apă şi de alte substanţe toxice şi periculoase;
* se interzice stocarea temporară şi depozitarea carburanţilor şi substanţelor periculoase în zona aferentă amplasamentului;
* se interzice spălarea utilajelor/vehiculelor în zona aferentă amplasamentului;
* se vor evita scurgerile de combustibili şi uleiuri uzate pe sol (folosite de maşinile, utilajele şi echipamentele/instalaţiile de pe amplasament) şi de alte substanţe toxice şi periculoase, după caz;
* depozitarea provizorie a pământului excavat se va face pe suprafeţe cât mai reduse. Pământul în exces nu va fi păstrat pe amplasament;
* întregul șantier va fi protejat de plase de protecție în vederea limitării pulberilor rezultate astfel încât să se asigure respectarea prevederilor Legii nr. 104/2011 privind calitatea aerului înconjurător, cu completările și modificările ulterioare şi STAS 12574/87, privind condiţiile de calitate ale aerului din zonele protejate;
* realizarea lucrărilor pe baza unui grafic de lucrări care să afecteze cel mai puţin riveranii din zonă;
* adaptarea programului de lucru în vederea respectării orelor de odihnă ale riveranilor;
* constructorul va deţine Fişe cu date de securitate pentru substanţele chimice periculoase folosite şi va respecta condiţiile impuse de acestea;
* aprovizionarea cu agregate necesare realizării investiției se va face numai din surse autorizate;
* în cazul unor poluări accidentale (eventuale scurgeri de carburanţi, lubrifianţi), în vederea limitării şi înlăturării pagubelor, se vor lua măsuri imediate prin utilizarea de materiale absorbante, strângere în saci, transportul şi depozitarea temporară în organizarea de şantier, după care se vor preda unităților specializate pentru eliminare;
* se vor lua toate măsurile tehnice în ce priveşte utilajele de construcţii şi mijloacele de transport astfel încât disconfortul produs în timpul funcționării să fie minim;
* titularul are obligaţia de a urmări modul de respectare a legislaţiei de mediu în vigoare, pe toată perioada de execuţie a lucrărilor şi să ia toate măsurile necesare pentru a nu se produce poluarea factorilor de mediu.
* respectarea condiţiilor de realizare a proiectului în conformitate cu avizul de gospodărirea a apelor nr. 05 din 18.01.2024 de către Sistemul de Gospodărire a Apelor Sibiu, Administrația Bazinală de Apă Olt, Administrația Națională Apele Române:
* condiții de execuție a lucrărilor: conform prevederilor legislației din domeniul gospodăririi apelor, se va păstra zona de protecție în lungul cursului de apă față de albia minoră, așa cum este definită și stabilită de Legea Apelor 107/1996 și măsurată conform prevederilor Ordinului nr. 326 din 12 martie 2007 al Ministrului M.M.G.A: privind aprobarea Metodologiei pentru delimitarea albiilor minore ale cursurilor de ape care aparțin domeniului public al statului. Capetele supratraversării vor fi marcate cu borne amplasate la limita zonei de protecție în lungul cursului de apă;
* la terminarea lucrărilor, terenul va fi adus la starea inițială prin lucrări de terasamente (umplutură, tasare, nivelare, etc.);
* beneficiarul avizului este obligat ca, pe întreaga periodă de execuție a lucrărilor să asigure în albia cursului de apă, scurgerea normală a apelor, iar prin activitățile desfășurate să nu schimbe calitățile fizico-chimice ale apei sau regimul hidraulic al albiei;
* dat fiind faptul că lucrările se vor desfășura și în zona inundabilă, se vor lua toate măsurile pentru retragerea utilajelor în caz de ape mari și a evitării poluărilor accidentale
* în perioada de execuție a lucrărilor se vor lua măsurile ce se impun pentru evitarea poluării apelor de suprafață, pentru protecția factorilor de mediu, a zonelor apropiate și se va respecta întocmai tehnologia de execuție, luându-se măsuri de prevenire și combatere a poluărilor accidentale;
* pe întreaga perioadă de execuție a lucrărilor, reparația utilajelor și a mijloacelor de transport se va face numai în afara zonei de influență a apelor și se vor lua toate măsurile pentru retragerea utilajelor în caz de ape mari;
* pentru perioada de execuție a lucrărilor, constructorul constructorii au obligația legală de a întocmi Planul de prevenire și combatere a poluărilor accidentale și de dotare minimală a punctului de lucru cu mijloace și materiale de intervenție;
* se interzice deversarea de ape uzate neepurate sau aruncarea și depozitarea deșeurilor de orice fel în cursurile de apă sau pe malurile acestora;
* sunt interzise lucrări la infrastructura și suprastructura de rezistență podurilor și podețelor. Dacă astfel de lucrări sunt necesare, acestea pot fi executate numai după obținerea avizului de gospodărire a apelor, iar redimensionarea acestora se va face în baza unui studiu hidrologic;
* administratorul sau deținătorul investiției este obligat să anunțe la SGA Sibiu, orice accident ecologic survenit la începerea executării lucrărilor, în timpul și după terminarea acestora și să respecte deciziile privind măsurile de remediere impuse;
* beneficiarul este obligat să obțină toate acordurile și avizele prevăzute de lege necesare promovării lucrărilor de investiție;
* prin desfășurarea activităților de construcție și funcționare, nu se vor produce deteriorări ale terenurilor în proprietate publică sau privată din zonă, sau a malurilor și albiilor cursurilor de apă;
* beneficiarul are obligația să anunțe în scris SGA Sibiu cu 10 zile înainte de data începerii lucrărilor.

**Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica Agenţia pentru Protecţia Mediului Sibiu,** **emitentul actului de reglementare.**

Conform art. 43, alin. (3) şi (4) din Legea nr. 292/2018 privind evaluarea impactului anumitor proiecte publice şi private asupra mediului, la finalizarea lucrărilor, veţi notifica Agenţia pentru Protecţia Mediului Sibiu în vederea efectuării unui control de specialitate pentru verificarea respectării prevederilor prezentei decizii. Procesul verbal întocmit în urma controlului se va anexa şi va face parte din procesul verbal de recepţie la terminarea lucrărilor.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018. privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

**Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.**

**Prezenta decizie a fost emisă în 3 (trei) exemplare, fiecare exemplar având un număr de 11 (unsprezece) pagini, semnate şi ştampilate: 1 ex. pentru solicitant, 2 ex. se arhivează la A.P.M. Sibiu.**

**DIRECTOR EXECUTIV,**

**Ciprian SIMULESCU**

 **ŞEF SERVICIU AVIZE, ȘEF SERVICIU CALITATEA**

 **ACORDURI, AUTORIZAŢII, FACTORILOR DE MEDIU**

 **Ruxanda-Maria FLORIAN Flaviu TOMUȚĂ**

 **ÎNTOCMIT,** **ÎNTOCMIT,**

 consilier **Nicoleta CRISTEA** consilier **Gabriela CĂPĂȚÎNĂ**